Noticie plurimorum evidenter patescit, Warulfum quemdam virum nobilem ac strenuum, munificentiam Ermengardis comitisse et deo devote, seu filii ejus Gisleberti comitis illustris, supplicaturum adisse, petens sibi suoque filio equivoco ejus Warulfo, eorum largicione quasdam terrulas ex ratione Sancti Marcelli martiris sub manu firma largiri. Sunt autem consistentes in pago Matisconensi, in loco qui dicitur Scociola; in primis curtilus cujus terminatio est ex una parte terra prefati Warulfi, in alio latus terra Sancti Vincentii, in tercio vero Bernardi de Bria, in quarto autem via publica. Ipsum autem curtilum cum servo nomine Constancio cum uxore sua Teutberga, et omnes terras in eodem loco et circumquaque adjacentes, inquisitas et inquirendas, de eadem ratione, in diversis finibus et villis, pretaxata Ermengardis comitissa et filius ejus Gislebertus prefato Warulfo et iterum Warulfo, temporibus vite eorum habendas et possidendas, libenter, animo volenti, sub sensus deffinitione, sunt largiti, ita ut festivitate Sancti Marcelli, ad ejus luminaria concinnanda, XII denarios sine retardatione persolvant, decimas vero de rebus indominicatis usibus canonicorum adtribuant; si autem de censo prefinito neglegentes extiterint, in duplum restituant, et rerum istarum possessores continuatim existant. Hujus autem decreti testamentum prelibati largitores, cum consensu canonicorum Sancti Marcelli, solempniter roboraverunt. S. Ermengardis que fieri et firmare rogavit. S. Gisleberti qui consensit. S. Bernonis prepositi Sancti Marcelli. S. Amalerius decanus. S. Folradus. S. Gislerannus. S. Levtfredus. S. Sievertus. S. Adzo. S. Aldricus preconstabulo. S. Argaudus. S. Teothardus. S. Ragenfredus. S. Eldrannus et Ragemfredus. S. ego Leotardus humilis levita qui scripsi et ditavi, die sabbati; ad vicem Trutbaldi archicancellarii, in mense junio, anno I. regnante Rodulpho rege.